Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 83/11)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR VIENOTAJĀ DOKUMENTĀ IZDARĪTU STANDARTA GROZĪJUMU

“GIGONDAS”

PDO-FR-A0143-AM02

Paziņojuma datums: 14.12.2020.

APSTIPRINĀTĀ GROZĪJUMA APRAKSTS UN PAMATOJUMS

1. Tiešās apkaimes apgabals

Tiešās apkaimes apgabalā ietilpstošo Voklīzas (Vaucluse) departamenta pašvaldību teritoriju sarakstā ieraksta Visan un Mazan pašvaldības teritoriju.

Visan un Mazan pašvaldības teritorijas, kas robežojas ar noteikto apgabalu, tiek pievienotas atbilstoši cilmes vietas nosaukuma attīstībai, ievērojot tā pamatā esošos elementus, īpaši cilvēcisko saikni. Cilmes vietas nosaukuma aizsardzības un pārvaldības organizācija norāda uz to, ka šo divu pašvaldību teritorijā strādā uzņēmēji, kas ir iesaistīti ar šo nosaukumu saistītajās norisēs un kam to teritorijā ir vīna darītavas.

Šis grozījums ietekmē vienoto dokumentu, tas ir ietverts sadaļā “Citi nosacījumi. Tiešās apkaimes apgabals”.

VIENOTS DOKUMENTS

1. Produkta nosaukums

“Gigondas”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Nedzirkstošie sārtvīni

Šo vīnu minimālā dabiskā spirta tilpumkoncentrācija ir 12,5 %.

Fasēšanas posmā:

fermentējamo cukuru (glikozes un fruktozes) saturs šajos vīnos nepārsniedz 3 gramus uz litru;

pārējie analītiskie rādītāji ir saskaņā ar Kopienas tiesību aktiem.

Sarkanvīnus un sārtvīnus ražo galvenokārt no ‘Grenache N’, ‘Syrah N’ un ‘Mourvèdre N’ šķirnes vīnogām.

‘Grenache N’ šķirnes vīnogas nodrošina, ka vairākšķirņu vīni ir tanīniem bagāti un ar noapaļotu garšu. Nelielā daudzumā un ievērojot vīna raksturu, pievienotas ‘Syrah N’ šķirnes vīnogas padara spilgtāku vīna krāsu, palielina tā aromāta intensitāti un uzlabo izturēšanas potenciālu.

Ar ‘Mourvèdre N’ šķirnes vīnogām, pateicoties to spēcīgajai antioksidējošajai iedarbībai, var lieliski papildināt ‘Grenache N’ šķirnes vīnogas. Tās dažādo aromāta buķeti, piešķir vīnam pikantuma notis un padara to izcili piemērotu kopšanai koka mucās.

Sārtvīns veido ļoti nelielu produkcijas daļu, taču tas ir sevišķi interesants tā īpaši piesātinātās garšas dēļ. Tas ir koši rozā krāsā ar violetām nokrāsām. Tā aromātā izceļas mandeļu un vārītu ogu buķete. Nobaudot vīns ir reibinošs, tomēr garša ir līdzsvarota.

Vispārīgās analītiskās īpašības Maksimālais kopējais spirta saturs (tilp. %) 14,5 Minimālais faktiskais spirta saturs (tilp. %) Minimālais kopējais skābums miliekvivalentos uz litru Maksimālais gaistošais skābums (miliekvivalentos uz litru) 14,28 Maksimālais kopējais sēra dioksīda saturs (miligramos uz litru)

Nedzirkstošie sarkanvīni

Šo vīnu minimālā dabiskā spirta tilpumkoncentrācija ir 12,5 %.

Fasēšanas posmā:

— ābolskābes saturs fasēšanas posmā nepārsniedz 0,4 gramus uz litrā,

— kopējo polifenolu skaitlis ir vismaz 45,

— fermentējamo cukuru (glikozes un fruktozes) saturs nepārsniedz 3 gramus uz litru.

Pārējie analītiskie rādītāji ir saskaņā ar Kopienas tiesību aktiem.

Sarkanvīnus un sārtvīnus galvenokārt ražo no ‘Grenache N’, ‘Syrah N’ un ‘Mourvèdre N’ šķirnes vīnogām.

‘Grenache N’ šķirnes vīnogas nodrošina, ka vairākšķirņu vīni ir tanīniem bagāti un ar noapaļotu garšu. Nelielā daudzumā un ievērojot vīna raksturu, pievienotas ‘Syrah N’ šķirnes vīnogas padara spilgtāku vīna krāsu, palielina tā aromāta intensitāti un uzlabo izturēšanas potenciālu.

Ar ‘Mourvèdre N’ šķirnes vīnogām, pateicoties to spēcīgajai antioksidējošajai iedarbībai, var lieliski papildināt ‘Grenache N’ šķirnes vīnogas. Tās dažādo aromāta buķeti, piešķir vīnam pikantuma notis un padara to izcili piemērotu kopšanai koka mucās.

Sarkanvīns ir ilgi uzglabājams, tas ir zaigojošā rubīnsarkanā līdz tumši granātsarkanā krāsā. Neizturētam sarkanvīnam raksturīgs spēcīgs, dāsns aromāts ar sarkano ogu un labi nogatavojušos melno ogu buķeti. Izturot tas iegūst savvaļas pameža un trifeļu nianses.

Vispārīgās analītiskās īpašības Maksimālais kopējais spirta saturs (tilp. %) 14,5 Minimālais faktiskais spirta saturs (tilp. %) Minimālais kopējais skābums miliekvivalentos uz litru Maksimālais gaistošais skābums (miliekvivalentos uz litru) 17,30 Maksimālais kopējais sēra dioksīda saturs (miligramos uz litru)

5. Vīndarības metodes

a. Īpašās vīndarības metodes

Vīnkoku kopšana

Audzēšanas prakse

— Rindstarpu platums nedrīkst pārsniegt 2,5 metrus.

— Katram vīnkokam ir ne vairāk par 2,5 kvadrātmetriem platības. Šo platību aprēķina, rindstarpu platumu reizinot ar atstatumu starp vienas un tās pašas rindas vīnkokiem.

— Atstatums starp vienas un tās pašas rindas vīnkokiem ir 0,8–1,25 metri.

— Vīnkokus apgriež īsi (vainagu veido kausveidā vai Ruajā (Royat) kordona formā), saglabājot ne vairāk par 6 augļzariem. Katram augļzaram ir ne vairāk par 2 vīnstīgu pumpuriem.

— Ruajā kordona izveides un atjaunošanas periods ir ierobežots līdz 2 gadiem. Šajā periodā ir atļauts vīnkokus apgriezt pēc Gijo (Guyot) metodes vienkāršā formā, atstājot ne vairāk par 8 vīnstīgu pumpuriem uz vīnstīgas un vienu augļzaru ar ne vairāk kā 2 vīnstīgu pumpuriem.

Apūdeņošanu var atļaut.

Vīndarības metodes

Īpašā vīndarības metode

— Novāktās vīnogu ražas termiska apstrāde temperatūrā, kas pārsniedz 40 °C, ir aizliegta.

— Koksnes gabalu izmantošana ir aizliegta.

— Sārtvīnu gatavošanā aizliegts – atsevišķi vai preparātu sastāvā – izmantot vīndarības ogles.

Līdztekus še iepriekš izklāstītajiem noteikumiem vīndarības metožu jomā jāievēro arī attiecīgās saistības, kas minētas Kopienas līmeņa tiesību aktos un Lauku un jūras zivsaimniecības kodeksā.

b. Maksimālais ražas iznākums

40 hektolitri no hektāra

6. Noteiktais ģeogrāfiskais apgabals

Vīnogu novākšana, vinifikācija, vīnu gatavošana un kopšana tiek nodrošināta Vaucluse departamenta Gigondas pašvaldības teritorijā.

7. Galvenās vīna vīnogu šķirnes

‘Grenache N’

‘Mourvèdre N’ – ‘Monastrell’

‘Syrah N’ – ‘Shiraz’

8. Saiknes apraksts

Ronas ielejas (Vallée du Rhône) dienvidu vīndārzos, kuros iegūtie vīni atzīti par “Cru des Côtes du Rhône”, ar kontrolēto cilmes vietas nosaukumu “Gigondas” apzīmēto vīnu iegūšanai izmantojamo vīnogu audzēšanai atvēlētā teritorija ir viena no tām, kas apvij ievērojamo kaļķakmens kalnu masīvu Dentelles de Montmirail; tas ir iespaidīgs reljefa veidojums, ko īpaši gleznainu padarījusi erozijas ietekme. Ģeogrāfiskais apgabals ietver vienīgi Gigondas pašvaldības teritoriju Vaucluse departamentā. Vīnogulāji ir iestādīti 160–400 metru augstumā virs jūras līmeņa, tādā vērsumā, kas vasarā pasargā tos no pārmērīgas saules gaismas. Izvietojums nogāzēs pasargā stādījumus no miglas un pavasara salnām un nodrošina regulāru ražu katru gadu. Apgabalā valda tipisks Provansas klimats – tam raksturīgs kontrasts starp karstajām Vidusjūras piekrastes vasarām un skarbo mistrāla vēju. Tāpat kā visā Vidusjūras reģionā, ekvinokcijas periodā apgabalā var būt spēcīgas lietusgāzes.

Divas tūkstošgades Gigondas ciematā Dentelles de Montmirail pakājē galvenais iztikas avots ir bijusi vīnkopība. Tiek uzskatīts, ka pirmās vīnkopības saimniecības izveidoja Romas otrā leģiona kareivji. XIX gadsimtā “Gigondas” vīnu ražošanas apjoms un reputācija turpināja augt. Pateicoties šai reputācijai, pamatojoties uz 1919. gada 6. maija likumu, vīniem kopš 1924. gada ir piešķirts cilmes vietas nosaukums “Gigondas”.

Sākotnēji (ar 1937. gada 19. novembra dekrētu) to iekļāva ģeogrāfiskajā apgabalā, kas apzīmēts ar kontrolēto cilmes vietas nosaukumu “Côtes du Rhône”, un, pateicoties kvalitātei un vīnu raksturīgajām īpašībām, “Gigondas” produkcija ātri ieguva labu slavu. Tādēļ no 1951. gada pašvaldības nosaukumu saistīja ar kontrolēto cilmes vietas nosaukumu “Côtes du Rhône”, bet ar 1971. gada 6. janvāra dekrētu tika atzīts kontrolētais cilmes vietas nosaukums “Gigondas”, kas līdz ar to pieder “Crus des Côtes du Rhône” grupai.

Tiek ražoti divu krāsu vīni – 99 % no produkcijas ir sarkanvīni, nelielākā apmērā ražo sārtvīnus. Sarkanvīnus un sārtvīnus galvenokārt ražo no ‘Grenache N’, ‘Syrah N’ un ‘Mourvèdre N’ šķirnes vīnogām.

Sarkanvīns ir ilgi uzglabājams, tas ir zaigojošā rubīnsarkanā līdz tumši granātsarkanā krāsā. Neizturētam sarkanvīnam raksturīgs spēcīgs, dāsns aromāts ar sarkano ogu un labi nogatavojušos melno ogu buķeti. Izturēšanas gaitā tas iegūst savvaļas pameža un trifeļu nianses.

Sārtvīns veido ļoti nelielu produkcijas daļu, taču tas ir sevišķi interesants tā īpaši piesātinātās garšas dēļ. Tas ir koši rozā krāsā ar violetām nokrāsām. Tā aromātā izceļas mandeļu un vārītu ogu buķete. Nobaudot vīns ir reibinošs, tomēr garša ir līdzsvarota.

Gigondas agrākais nosaukums ir Jucunditas, kas latīņu valodā nozīmē “prieks un līksmība”; to pamatoti var uzskatīt par ļoti piemērotu vietu tādu vīnu ražošanai, kuriem ir spēcīga identitāte un izsenis atzīta kvalitāte.

Šīs teritorijas iedzīvotāji vēsturiski ir spējuši lietderīgi izmantot apgabala dabas iezīmes, kas izcili piemērotas vīnkopībai, un ir pratuši cienīt to izejvielu oriģinalitāti, kas iegūtas, apstrādājot šo zemi.

Vīndārzi veidoti šajā krāšņajā ainavā ar labvēlīgo mezoklimatu, kas tajā veidojas, starp akmeņozolu un olīvkoku audzēm, ūdenscaurlaidīgās augsnēs, kuras mazina eroziju no noteces ūdeņiem, nodrošinot, ka rūpīgi izraudzītie zemesgabali ātri nosusinās. Augsnes lielākoties ir ar māla cilmiezi, kas veido kontrolētu ūdensrežīmu un izteiktu akmeņainību, kura, no vienas puses, veicina nosusināšanos un, no otras puses, rada ļoti labvēlīgu termisku ietekmi vīnogu nogatavošanās laikā. Stādījumi atrodas nogāzēs 160–400 metru augstumā virs jūras līmeņa, tādēļ līdz tiem nepaceļas Ronas upes migla, savukārt to ziemeļu–ziemeļrietumu vērsums ļauj izvairīties gan no pārmērīgas saules gaismas, gan no pavasara salnām.

Tādējādi Gigondas pašvaldības teritorijā valdošais klimats ļauj pilnībā izmantot Provansas klimata sniegtās priekšrocības – gan saules gaismu, gan auksto un sauso vēju mistrālu, kas ierobežo kriptogāmisko slimību attīstību un veicina cukuru dabīgo koncentrāciju ogās; no tā nelabvēlīgās ietekmes teritoriju pasargā Dentelles de Montmirail kalnu grēda.

Šis faktoru kopums apvienojumā ar vīnkopju darbu un zinātību, kas īpaši izpaužas vīnogu šķirņu salikuma izvēlē un ražas kvalitātes nodrošināšanā ar obligātu šķirošanu, ir ļāvis divu tūkstošgažu garumā atzīt ar cilmes vietas nosaukumu “Gigondas” apzīmētos vīnus, attīstīt to reputāciju un it īpaši saglabāt to identitāti.

9. Citi būtiski nosacījumi (iepakojums, marķēšana, citas prasības)

Tiešās apkaimes apgabals

Tiesiskais regulējums:

valsts tiesību akti

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā

Nosacījuma apraksts:

tiešās apkaimes apgabalu, kas atkāpes kārtā noteikts vīnu vinifikācijai, gatavošanai un kopšanai, veido šādu Vaucluse departamenta pašvaldību teritorija: Aubignan, Le Barroux, Beaumes-de-Venise, Beaumont-du-Ventoux, Bédarrides, Bollène, Buisson, Caderousse, Cairanne, Camaret-sur-Aigues, Caromb, Carpentras, Châteauneuf-du-Pape, Courthezon, Le Crestet, Entrechaux, Faucon, Jonquières, Lafare, Lagarde-Paréol, Lamotte-du-Rhône, Lapalud, Loriol-du-Comtat, Malaucène, Mazan, Mondragon, Mornas, Orange, Piolenc, Puymeras, Rasteau, Roaix, La Roque-Alric, Sablet, Sainte-Cécile-les-Vignes, Saint-Hippolyte-le-Graveyron, Saint-Léger-du-Ventoux, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Vedène, Villedieu, Violès, Visan.

Papildu norādes marķējumā

Tiesiskais regulējums:

valsts tiesību akti

Papildu nosacījuma veids:

papildu noteikumi par marķēšanu

Nosacījuma apraksts:

a) Ar šo kontrolēto cilmes vietas nosaukumu apzīmēto vīnu marķējumā var norādīt mazākas ģeogrāfiskās vienības nosaukumu ar nosacījumu, ka: — tā ir zemes kadastrā reģistrēta apdzīvota vieta, — šis nosaukums ir ierakstīts ražas deklarācijā.

b) Ar šo kontrolēto cilmes vietas nosaukumu apzīmēto vīnu marķējumā var norādīt lielākas ģeogrāfiskās vienības nosaukumu “Cru des Côtes du Rhône” vai “Vignobles de la Vallée du Rhône”. Lielākās ģeogrāfiskās vienības nosaukuma “Vignobles de la Vallée du Rhône” izmantošanas nosacījumi ir noteikti līgumā, kas noslēgts starp dažādajām attiecīgajām aizsardzības un pārvaldības organizācijām.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-390b3134-5e0e-48c1-a6ed-8dae06798096

(1) OV L 9, 11.1.2019., 2. lpp.